《养拙轩》
明代·黎贞

鸿濛世已远，浇俗丧天真。东家喜奔竞，西邻悦华芬。

斗坡有良子，宛如羲皇人。鞭心入太朴，怀宝韬其文。

举世尚智巧，子以拙自珍。举世重才佞，子以讷自存。

从衡舌如剑，毕竟殒厥身。谨厚本强者，千载称名臣。

夫君抱德隐，俯仰和光尘。一庵仅容膝，盎然天地春。

至宝贵不琢，至乐贵不闻。忘形尔汝交，陶陶如饮醇。

卜邻永乐居，共作葛天民。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。